Nathan Greyling: Trokdrywer op waarskuwing vrygelaatNathan Greyling [Foto: Facebook] Hy sal na verwagting weer op 9 Februarie in die hof verskyn. Die 60-jarige vragmotorbestuurder van Randfontein, Gauteng, het in die landdroshof op Hennenman verskyn op aanklagte van strafbare manslag. Kapt. Stephen Thakeng, polisiewoordvoerder, het nie uitgebrei oor waarom die man op waarskuwing vrygelaat is nie. Maroela Media het vroeër berig Greyling, ŉ matrikulant aan St. Dominic’s College in Welkom, se liggaam is op 2 November langs die pad tussen Hennenman en Riebeeckstad gekry nadat hy die vorige dag as vermis aangemeld is. Stukke van ŉ voertuig se kopligte is op die toneel gevind, maar die voertuig en bestuurder was skoonveld. ŉ Grootskaalse soektog het gevolg. Inligting het die polisie na die vragmotorbestuurder gelei en hy is Maandag in hegtenis geneem.